b'\n_START_ARTICLE_\nArno K\xc3\xbctt\n_START_PARAGRAPH_\nArno K\xc3\xbctt (s\xc3\xbcndinud 29. mail 1970) on eesti ettev\xc3\xb5tja ja veebikaubanduse-logistika innovaatiliste tehnoloogiate arendaja._NEWLINE_Ta on s\xc3\xbcndinud Viljandis. Koolis k\xc3\xa4is Viljandi V Keskkoolis (praegune Viljandi Paalalinna Kool), on selle vilistlane. Alustas 1990ndate algul v\xc3\xa4ikeettev\xc3\xb5tjana, valmistas ja m\xc3\xbc\xc3\xbcs puidutooteid ning tegi t\xc3\xa4ispuidust kodum\xc3\xb6\xc3\xb6blit. P\xc3\xa4rast 1998. aasta m\xc3\xb6\xc3\xb6blimessi Tallinnas rajas esimese veebi-m\xc3\xb6\xc3\xb6blipoe Eestis. 2000. aastal l\xc3\xb5i veebilehe ON24._NEWLINE_2003. aastast arendab koos \xc3\xa4ripartner Peep Kullaga innovaatilisi \xc3\xa4riprojekte. 2004. aasta mais avati internetikaubamaja Soomes. Klientidele m\xc3\xb6\xc3\xb6bli ja pakkide koju k\xc3\xa4ttetoimetamise vajadus tingis 2006. aastal oma logistikaettev\xc3\xb5tte asutamise. 2008. aastal loodi pakiautomaate tootev ja nendega opereeriv firma SmartPOST. 2009. aastal v\xc3\xb5itis SmartPosti pakiautomaatide v\xc3\xb5rk Eestis aasta logistikateo auhinna. Samal aastal sai ON24-st Eesti suurim m\xc3\xb6\xc3\xb6blim\xc3\xbc\xc3\xbcja._NEWLINE_Kaks aastat hiljem m\xc3\xbc\xc3\xbcdi logistikav\xc3\xb5rk ning kaubam\xc3\xa4rk Smartpost Soome ettev\xc3\xb5ttele Itella, et edaspidi keskenduda viimase miili tehnoloogia arendamisele. Ettev\xc3\xb5tte uueks nimeks sai AS Cleveron, mis asus pakiautomaate ja -roboteid v\xc3\xa4lja arendama. _NEWLINE_Plaanis on rajada Eestisse 500 aparaadiga pakirobotite v\xc3\xb5rgustik CollectNet, mida saaksid kasutada k\xc3\xb5ik logistikafirmad, ettev\xc3\xb5tted, era\xc2\xadisikud v\xc3\xb5i e-poed. 2017. aastal pakuvad klientidele t\xc3\xa4isteenindust uue generatsiooni pakiautomaadid, nagu PackRobot ja Flex, mis viivad pakkide k\xc3\xa4ttetoimetamise efektiivsuse ja kasutajamugavuse t\xc3\xa4iesti uuele tasemele. Viljandi k\xc3\xbclje all asuvas moodsas Cleveroni laboratooriumis testitakse uusi postipakkide kojukandedroone. Peep Kuld tegutseb firmas eesk\xc3\xa4tt \xc3\xa4ristrateegia kallal, Arno K\xc3\xbctt rohkem robotite tehnoloogia v\xc3\xa4ljaarendajana._NEWLINE_2017. aasta m\xc3\xa4rtsis valiti Arno K\xc3\xbctt ja Peep Kuld EY (Entrepreneur of the Year) Eesti aasta ettev\xc3\xb5tjaks._NEWLINE_2018. aastal nimetati Arno K\xc3\xbcti juhitav Cleveron aasta ettev\xc3\xb5tteks._NEWLINE_2019. aastal p\xc3\xa4lvis ta Valget\xc3\xa4he IV klassi teenetem\xc3\xa4rgi._NEWLINE_Arno K\xc3\xbcti \xc3\xbcks juhtmoto: "Elada tuleb nii, et hiljem ei oleks piinlik tehtu p\xc3\xa4rast ja et planeeritu saaks ellu viidud. Minu t\xc3\xb6\xc3\xb6 on ka minu hobi."_NEWLINE_Arno K\xc3\xbctt on v\xc3\xb5tnud \xc3\xbcheks tulevikusihiks ka ellu viia plaan asutada Viljandisse era IT-kolled\xc5\xbe, kus tudeeriks 1000 \xc3\xbcli\xc3\xb5pilast._NEWLINE_Lisaks ON24 ASile ja Cleveronile kuulub Arno K\xc3\xbctt ka mitme muu firma omanikeringi. Firmad toetavad sponsorina Eesti sporti.'